Prešov 8. novembra (TASR) – Gymnázium na Konštantínovej ulici v Prešove rozbieha v spolupráci so Základnou školou na Važeckej ulici projekt, ktorého cieľom je posilnenie vyučovania nemeckého jazyka.
Gymnázium Konštantínova je s počtom 778 žiakov najväčšou strednou školou v zriaďovateľskej pôsobnosti Prešovského samosprávneho kraja (PSK). Na škole fungujú klasické štvorročné gymnázium, osemročné gymnázium a 5-ročné anglické bilingválne gymnázium.
Riaditeľ gymnázia Stanislav Šanta vysvetlil, že v poslednom období sa do popredia výrazne dostala angličtina a nemčina je vnímaná skôr ako druhý cudzí jazyk. Z tohto dôvodu plánujú v školskom roku 2014/2015 otvoriť triedu nemeckého bilingválneho gymnázia s 30 žiakmi.
"Máme podporu zriaďovateľa a vstúpili sme do rokovaní s Prešovskou univerzitou, takže nevidíme problém v personálnom zabezpečení. V prípade vyučovania nemčiny sa mienime orientovať skôr na humanitné predmety," spresnil Šanta.
Vysvetlil, že pripravenosť žiakov ZŠ pre štúdium na bilingválnom gymnáziu býva rôzna, závisí od počtu hodín, ale aj od formy prípravy žiakov. Z tohto dôvodu sa rozhodli spolupracovať so ZŠ Važecká, kde by sa realizovali aj ďalšie aktivity.
Riaditeľ ZŠ Dušan Brhlík pre TASR uviedol, že škola má už dnes oproti štátnemu vzdelávaciemu programu posilnené vyučovanie nemeckého jazyka a v ďalšom období plánujú počet hodín navýšiť.
"Nechceme budovať rating nejakej jazykovej školy, ale deti potrebujeme na ďalšie štúdium pripraviť po každej stránke. Nejde teda len o to, aby mohli študovať na bilingválnom gymnáziu," uviedol riaditeľ ZŠ.
Doplnil, že pracovné príležitosti Slováci hľadajú aj v okolitých, nemecky hovoriacich krajinách. V Prešove je niekoľko firiem, ktorých vlastníkmi, prípadne spoluvlastníkmi sú nemecké obchodné spoločnosti. Posilnením jazyka sa pre žiakov otvoria väčšie možnosti. Brhlík verí, že vznik bilingválneho gymnázia privítajú rodičia žiakov i učitelia ostaných ZŠ v Prešove.
Na základe odporúčaní predmetových komisií na oboch školách by sa mali pripraviť otvorené vyučovacie hodiny, ktoré by mali možnosť sledovať nielen učitelia, ale aj žiaci.
"Bolo by dobré, ak by na školách vyučoval nemecký lektor a pokiaľ to bude možné, malo by ísť o jedného učiteľa pre obe školy. Vieme si predstaviť, že sa budú robiť spoločné prezentácie a prínosom by bol aj časopis," povedal Brhlík.
Gymnázium má bohaté skúsenosti s medzinárodnou spoluprácou, v úzkom kontakte sú s nemeckým veľvyslanectvom, spolupracujú s nemeckou partnerskou školou a nadväzujú nové kontakty s nemecky hovoriacou školou v Portugalsku.
Projekt posilnenia výučby cudzích jazykov podporuje aj mesto Prešov, ktoré je zriaďovateľom ZŠ.
"V rozširovaní výučby nemeckého jazyka vidíme spôsob, ako zvýšiť atraktivitu nášho mesta pre investorov predovšetkým Rakúska a SRN. Zároveň to vnímame ako zvýšenie šance našich žiakov na uplatnenie sa na trhu práce," uviedol primátor Pavel Hagyari.